Diari Oficial de la Generalitat Valenciana


Sumari del DOGV 5699, del 08-02-2008 (2008/1212)

ORDE de 23 de gener de 2008, de la Conselleria d'Infraestructures i Transport, sobre concessió d'ajudes en matèria d'electrificació rural per a l'exercici 2008.
----------------------------------------------------------------------------------------------------------------------------------------------------------------

### Dades del document

Número de DOGV
:   5699

Data del DOGV
:   08-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1212


Data del document
:   23-01-2008

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * indústria de la construcció
    * administració local
    * suport econòmic
    * cooperativa
    * indústria elèctrica
    * projecte d'inversió
    * empresa
    * subministrament d'energia elèctrica
    * regió rural
    * ajuda pública

ORDE de 23 de gener de 2008, de la Conselleria d'Infraestructures i Transport, sobre concessió d'ajudes en matèria d'electrificació rural per a l'exercici 2008. [2008/1212]  
Amb la implantació del Pla Valencià d'Electrificació Rural, la conselleria d'Infraestructures i Transport es proposa l'extensió de les xarxes de subministrament elèctric i la millora de les instal·lacions de distribució d'energia elèctrica en el medi rural.   
La situació actual d'algunes comarques i zones d'interior de la Comunitat Valenciana, a la qual han contribuït decisivament determinats dèficits, entre estos els energètics, incidix en el nivell i qualitat de vida dels seus habitants i genera situacions de desavantatge econòmic comparatiu per a les activitats productives d'eixes comarques, i frena tant la seua capacitat de desenvolupament endogen com la localització d'indústries i empreses. Per tot això, es fa aconsellable la intervenció pública en forma d'ajudes de l'administració autonòmica destinades a la millora de les infraestructures energètiques. Estes ajudes es dirigiran al cofinançament de projectes d'electrificació rural que contribuïsquen a la millora de la qualitat de vida dels habitants del medi rural i a l'exercici d'activitats productives, tant del sector primari i agroalimentari, com de la indústria, turisme, artesania i servicis.  
El Pla Valencià d'Electrificació Rural té com a objecte atendre les necessitats de subministrament energètic dels nuclis de població aïllats i les explotacions que encara queden per electrificar, i connectar-les a les xarxes de subministrament existents i destinar per a això una part significativa dels recursos disponibles a aquelles instal·lacions que subministren energia elèctrica als habitants del medi rural. L'instrument principal per a l'aplicació del Pla esmentat seran les ajudes objecte de regulació per part d'esta orde.  
Per això i en virtut de les facultats que em conferix l'article 28 de la Llei 5/1983, de 30 de desembre, de Govern Valencià, l'article 47 del Text Refós de la Llei d'Hisenda Pública de la Generalitat, i l'article 8 del Decret 117/2007, de 27 de juliol, del Consell, pel qual aprova el Reglament Orgànic i Funcional de la conselleria d'Infraestructures i Transport,   
ORDENE  
Capítol I  
Règim d'ajudes  
Article 1. Objecte i àmbit  
1. L'objecte de la present orde és establir el règim de concessió d'ajudes en matèria d'electrificació rural, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a este efecte establisca la Llei de Pressupostos de la Generalitat Valenciana per a l'exercici 2008.  
2. El règim d'ajudes s'aplicarà com es determina en els articles següents.  
Article 2. Línia pressupostària  
1. La present orde d'ajudes té caràcter plurianual, ja que així ho requerix el termini d'execució d'algunes de les actuacions objecte d'esta. La concessió de les ajudes estarà condicionada a l'existència de crèdit adequat i suficient per a això en els pressupostos de la Generalitat en les distintes anualitats  
2. En compliment del que establix l'article 47.11 del Text Refós de la Llei d'Hisenda Pública es consigna com a dotació global màxima la quantitat de 2.408.000 euros, amb un desglossament de 1.708.000 euros per a l'any 2008 i de 700.000 euros per a l'exercici 2009, pertanyents a la línia pressupostària T1764, Pla Valencià d'Electrificació Rural (PLAVER).  
La conselleria d'Infraestructures i Transport podrà ajustar les aportacions corresponents a cada anualitat respecte de la distribució financera prevista d'acord amb l'execució real de les obres duta a terme, sempre que les disponibilitats pressupostàries de la Generalitat ho permeten.  
3. De la dotació pressupostària pertanyent a esta convocatòria d'ajudes, línia pressupostària T1764, Pla Valencià d'Electrificació Rural (PLAVER), es reserva fins a un màxim d'un 33% d'esta per a projectes relacionats amb noves xarxes d'enllumenat en municipis, sempre que la instal·lació incorpore criteris d'eficiència energètica.  
Article 3. Accions objectes de suport  
1. Les ajudes es podran destinar a projectes d'inversió dels tipus i característiques següents:  
- Instal·lacions elèctriques convencionals: línies de distribució d'alta, mitjana i baixa tensió i centres de transformació amb exclusió de les instal·lacions interiors, que tenen el seu inici en la caixa general de protecció (CGP) de l'abonat. Les obres corresponents a estes instal·lacions hauran d'incidir directament en la millora de la qualitat de vida dels habitants del medi rural.  
- S'inclou la substitució, reforma, soterrament i qualsevol altre mitjà tècnic de modernització de les línies i centres de transformació existents que contribuïsquen a la millora de la qualitat, regularitat i seguretat del subministrament.  
- Es podrà donar suport a les instal·lacions d'enllumenat exterior destinades a il·luminar zones de domini públic, com ara carrers, places, parcs, jardins i passos elevats o subterranis per a vehicles o persones. En este tipus d'instal·lacions es donarà suport a l'estesa de línies, tant aèries com subterrànies, receptors per a enllumenat, bàculs, quadres de maniobra i protecció i tots aquells elements que contribuïsquen a la millora de l'eficiència energètica de la instal·lació.  
Els costos elegibles que entren en el càlcul de l'ajuda són els següents:  
- les inversions en immobilitzat: costos de mà d'obra, execució material, equips i instal·lacions.   
- costos de projecte i direcció d'obra.  
Els costos de mà d'obra, projecte i direcció d'obra només seran subvencionables si es tracta de contractacions externes.  
No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.   
2. Les ajudes que s'establixen en la present orde tindran la consideració de subvenció a fons perdut i finançaran parcialment projectes i instal·lacions de transport, transformació i distribució d'energia elèctrica en el medi rural.  
3. Les subvencions concedides tindran les quanties màximes següents:  
3.1. Fins al 40% del cost total de la inversió aprovada corresponent al projecte, quan es tracte de projectes promoguts per entitats locals la població de les quals no excedisca dels 30.000 habitants, empreses, comunitats de regants, cooperatives i companyies elèctriques. L'import màxim de subvenció és de 50.000 euros per projecte.  
3.2. Amb caràcter excepcional, estos projectes podran rebre una subvenció pública superior al 40% del cost de la inversió i podran superar, si és el cas, l'import màxim de 50.000 euros, sempre que ho permeten les disponibilitats pressupostàries, es consideren d'especial interés social o econòmic per beneficiar una determinada població o zona i amb un informe previ de la Direcció General d'Energia. La resolució serà motivada.  
4. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25%. Així mateix, estes inversions hauran de mantindre's durant un mínim de cinc anys.  
Article 4. Beneficiaris de les ajudes  
Podran ser beneficiaris de les ajudes les entitats locals, empreses, comunitats de regants, cooperatives i companyies elèctriques que presenten projectes d'electrificació rural en municipis menors de 30.000 habitants. Excepcionalment es podrà donar suport a projectes, en poblacions majors de 30.000 habitants, que pel seu caràcter singular i per la disseminació dels seus nuclis de població, milloren la qualitat de vida dels seus habitants.  
CAPÍTOL II  
Procediment  
Article 5. Presentació de sol·licituds i termini  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Energia, c/ Colom núm. 1 - 4ª planta, 46948 València, i es presentaran en imprés normalitzat en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
2. Els sol·licitants hauran de presentar la documentació següent:   
a) Sol·licitud en imprés normalitzat, obtinguda a través del servidor de la Generalitat Valenciana www.gva.es, i en este cas es presentaran tres còpies, o bé omplida en imprés facilitat per la conselleria d'Infraestructures i Transport.  
b) Documentació acreditativa i identificativa del sol·licitant i, si és el cas, del representant legal.   
c) Declaració responsable subscrita pel representant legal que l'entitat beneficiària no està sotmesa en cap de les prohibicions de l'article 13 de la Llei 38/2003, de 17 de novembre, General de Subvencions per a poder obtindre la condició de beneficiària de subvencions.  
d) Certificat de l'acord de l'òrgan competent que corresponga de l'entitat o entitats locals sol·licitants que expresse la voluntat de sol·licitar la subvenció.  
e) Certificat expedit pel secretari de l'Ajuntament en què es faça constar la població corresponent al padró municipal.  
f) Dades de domiciliació bancària segons el model facilitat a este efecte (fitxa de manteniment de tercers).  
g) Programa d'electrificació rural segons el model normalitzat amb la descripció dels elements següents (annex I de la convocatòria):  
- Obra, instal·lació i inversió proposada, objectius perseguits, actuacions i mitjans emprats  
- Pressupost estimat de la inversió, amb indicació de les fonts de finançament (incloses les subvencions)  
- Pla i calendari d'actuació  
- Justificació de l'interés social o econòmic, si és el cas, del projecte  
- Especificació dels termes municipals o territori afectat  
- Nombre d'abonats o població i activitats econòmiques beneficiades amb la inversió, i indicar si es tracta de subministrament nou o millora del servici  
- Tipus i característiques tècniques principals de la instal·lació  
- Si és el cas, previsió d'estalvi i eficiència energètica que supose el projecte  
- Ubicació exacta del projecte, amb la indicació de les coordenades (UTM o longitud i latitud) de la instal·lació  
- Indicació si l'obra objecte de la sol·licitud de subvenció està inclosa en algun dels espais protegits de la Xarxa Natura 2000 i especificar, si és el cas, les possibles afeccions de l'obra o instal·lació a l'entorn mediambiental. Per a obtindre informació sobre la Xarxa Natura 2000 es pot consultar la pàgina web de la conselleria d'Economia i Hisenda, Direcció General d'Economia, Fons Europeus: http://www.gva.es/c\_economia/web/hacienda/organos/dge/esp\_nat\_c.htm .  
- Indicació si el projecte està subjecte a Declaració d'Impacte Ambiental d'acord amb la legislació vigent.  
h) El titular haurà de presentar en la Direcció General d'Energia, conjuntament amb els impresos de sol·licitud de subvenció, un projecte o memòria tècnica de disseny, segons siga el tipus i la potència de l'obra o instal·lació, subscrit per tècnic competent. En el projecte haurà de constar com a promotor el beneficiari de la subvenció. L'esmentat projecte se sotmetrà a l'informe de tècnics designats a este efecte per la Direcció General d'Energia, d'acord amb el que disposa l'article 46.3 del Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
En aquells projectes presentats que incloga la instal·lació de noves línies destinades a formar part de la xarxa de distribució elèctrica d'una empresa distribuïdora d'electricitat, serà necessari que conste com a promotor d'esta el subjecte beneficiari de la subvenció i com a titular d'esta, l'empresa de distribució de la zona, a la qual se sol·licitarà, igualment, l'accés a la xarxa de distribució d'acord amb el que estipula el títol IV, capítol II, articles 60 a 69 del Reial Decret 1955/2000, d'1 de desembre de 2000, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
i) En cas d'empreses, comunitats de regants, cooperatives i companyies elèctriques hauran de presentar així mateix:  
- Documentació acreditativa que es troben al corrent en les obligacions tributàries i davant de la Seguretat Social, que a continuació s'esmenta, la vigència de la qual haurà d'estendre's fins a la data d'atorgament de la subvenció:   
. Alta, referida a l'exercici corrent, o últim rebut de l'Impost sobre Activitats Econòmiques, completat amb una declaració responsable que no s'han donat de baixa en la matrícula de l'esmentat impost; o si és el cas, declaració responsable que es troben exempt d'acord amb la legislació vigent.  
. Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions tributàries.   
. Certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
. Certificat acreditatiu que el sol·licitant no té deutes de naturalesa tributària amb la Generalitat Valenciana.  
- Certificat expedit per l'ajuntament del terme municipal en què s'haja de situar la instal·lació, que acredite la situació de legalitat de l'edificació o activitat objecte de l'obra subvencionada.   
- Declaració de subvencions concedides per altres administracions públiques o ens públics o privats, per al finançament de les inversions en instal·lacions o obres objecte de sol·licitud d'ajuda per esta orde.  
- Declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara; o si és el cas, declaració que no n'ha rebut cap.   
3. Les sol·licituds es presentaran amb anterioritat a l'execució del projecte i no podran seleccionar-se obres iniciades abans de la presentació de la dita sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.  
4. Els sol·licitants que presenten més d'una sol·licitud n'hauran d'indicar l'orde de prioritat.  
5. El termini de presentació de sol·licituds començarà l'endemà de la publicació d'esta disposició en el Diari Oficial de la Comunitat Valenciana. i finalitzarà el 29 de febrer de 2008, ambdós inclusivament.   
6. En el cas que els documents exigits que s'han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos i quan no hagen transcorregut més de cinc anys des de l'acabament del procediment a què corresponguen.  
7. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
8. Quan la sol·licitud no tinga els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye de la documentació que d'acord amb esta orde siga exigible, es requerirà l'interessat perquè, en el termini de 10 dies, esmene la falta o adjunte els documents preceptius, amb indicació que, si així no ho fera, es considerarà que ha desistit de la seua petició, amb resolució expressa prèvia i la seua notificació en els termes que establix l'article 42 de l'esmentada llei.  
9. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 € en el supòsit de cost per execució d'obra o de 12.000 € en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que ho subministren o presten, les quals hauran d'aportar-se juntament amb la sol·licitud de la subvenció.   
L'elecció entre les ofertes presentades, que hauran de presentar-se juntament amb la sol·licitud, es realitzarà d'acord amb els criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
10. L'aplicació del present règim està supeditada a les normes sobre acumulació d'ajudes de distinta finalitat. En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.  
Article 6. Procediments de concessió i criteris per a la concessió d'ajudes  
El procediment de concessió de subvencions regulades en la present orde serà, d'acord amb el que establix l'article 22 de la Llei 38/2003, General de Subvencions, el de concurrència competitiva regulat en el capítol II del títol I de l'esmentada llei.  
Les ajudes objecte d'esta convocatòria s'atorgaran dins del límit pressupostari disponible i en atenció a la valoració de l'interés de les instal·lacions i obres que cal realitzar, així com, si és el cas, de l'interés social, econòmic o energètic del projecte, es realitzarà aplicant, entre altres, els criteris següents, relacionats sense orde preferent:  
a) Instal·lacions que proporcionen subministrament elèctric en zones on no hi haja.  
b) Distribució territorial equilibrada de les ajudes entre províncies, comarques i zones amb projectes presentats i amb dèficits d'infraestructures o de seguretat i qualitat del subministrament elèctric.  
c) Actuacions que suposen millora en el mediambient, la seguretat, estalvi i eficiència energètica.  
d) Localització de les instal·lacions en zones de l'interior de la Comunitat Valenciana amb especials dèficits d'infraestructures de producció i distribució d'energia elèctrica.  
e) Població beneficiària de les instal·lacions o de projectes de millora del subministrament.   
f) Reforç o ampliació d'instal·lacions existents que supose una millora en la qualitat del subministrament.  
g) Situació econòmica de la població de la zona i potencial d'exercici de les seues activitats econòmiques.  
h) Nuclis urbans, distància i accessos respecte a infraestructures de comunicacions i subministrament d'energia i nombre de persones beneficiades pel funcionament de la instal·lació.  
i) Inversió necessària per abonat.  
j) Grau i tipus d'ús, en el cas de projectes d'electrificació d'habitatges promoguts per les corporacions locals.  
k) En els projectes que consistisquen en xarxes d'enllumenat en municipis es consideraran prioritaris aquells projectes que incloguen un nombre més gran de mesures d'estalvi i eficiència energètica com ara peretes de baix consum, reductors de flux, reactàncies de doble nivell, sistemes de control centralitzat, -  
Article 7. Tramitació, resolució i recursos  
1. L'òrgan administratiu instructor, considerant així el cap de l'Àrea d'Energia, podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.   
2. Una vegada instruïts els expedients i rebudes les sol·licituds i la documentació addicional requerida seran avaluats per una Comissió de Valoració per a cada una de les tres províncies, que elevarà una acta amb la proposta de sol·licituds seleccionades a la Direcció General d'Energia.  
La Comissió de Valoració de cada província estarà composta per dos representants de la diputació provincial corresponent, nomenats pel president d'esta, pel director general d'Energia i per un altre membre pertanyent a la Direcció General.  
3. Valorada la sol·licitud, la Direcció General d'Energia podrà demanar al sol·licitant la modificació o millora voluntària dels termes d'aquella, la qual cosa este haurà de realitzar en un termini màxim de deu dies des del requeriment corresponent.  
4. El conseller d'Infraestructures i Transport dictarà una resolució de concessió d'ajuda, a proposta de la Direcció General d'Energia, en què fixarà expressament la quantia de l'ajuda i l'import de la inversió subvencionada, terminis d'execució i, si és el cas, les condicions tècniques, econòmiques i obligacions addicionals que afecten el desenvolupament del projecte objecte de subvenció.  
5. La resolució es notificarà als interessats en els termes que establix l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la dita notificació es fixarà el termini de justificació de la inversió subvencionada en funció de la complexitat del projecte.  
6. La resolució de concessió de les ajudes es publicarà en la pàgina de la Generalitat Valenciana www.gva.es en compliment del que establix la Llei 38/2003, de 17 de novembre, General de Subvencions, sobre publicitat de les subvencions concedides.  
7. El termini màxim per a resoldre i notificar la concessió d'ajudes que s'establixen en la present orde serà de tres mesos, comptadors des de la data de l'acabament del termini de presentació de sol·licituds. Transcorregut el termini sense que s'haja dictat una resolució, s'entendrà desestimada la sol·licitud de concessió d'ajuda, en els termes que establix l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
8. Les resolucions a què es referixen els paràgrafs anteriors esgoten la via administrativa i en contra podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors del següent de la notificació de la resolució corresponent.  
9. L'execució de l'obra serà responsabilitat del sol·licitant, el qual haurà d'haver acabat completament la instal·lació i presentats els certificats corresponents davant de la Direcció General d'Energia, en els terminis assenyalats en la respectiva resolució de concessió de l'ajuda.  
Article 8. Autorització d'instal·lacions  
L'obtenció de les autoritzacions administratives necessàries per a la posada en servici de les instal·lacions elèctriques que siguen objecte de subvenció en virtut d'esta orde serà per compte i responsabilitat del beneficiari i el seu procediment serà independent del relatiu a la concessió i liquidació de les ajudes corresponents.  
Article 9. Resolució d'incidències  
1. La Direcció General d'Energia resoldrà les incidències que es produïsquen després de la concessió esmentada i, en especial, els supòsits de:  
- Canvis de titularitat  
- Canvis d'ubicació  
- Pròrrogues per a l'execució del projecte i per al compliment de les condicions particulars de la concessió i execució de l'obra, amb caràcter excepcional  
- Modificacions justificades pel beneficiari del projecte inicial, entre estes, canvis en la denominació del projecte o de les característiques tècniques d'este.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, a l'efecte de liquidació de l'ajuda.  
- Renúncies expresses per part dels beneficiaris  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
Article 10. Control de les accions   
1. La Direcció General d'Energia, pels seus propis mitjans, a través de l'Agència Valenciana d'Energia o pels que considere oportuns, podrà en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries, així com la gestió administrativa derivada de l'execució de la present orde.  
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana.  
Article 11. Liquidació de les ajudes  
1. La liquidació de les ajudes es farà efectiva una vegada executat el projecte en la seua totalitat o en les fases previstes, d'acord amb el projecte i pressupost presentat i en els termes fixats per la resolució de concessió de l'ajuda. Serà també admissible la presentació de certificats parcials d'obra, i en este cas l'ajuda es liquidarà proporcionalment a l'import de la inversió corresponent a les obres parcials finalitzades.  
2. A l'efecte del que establix el punt anterior, els beneficiaris, fins al 30 d'octubre de 2008 o, si és el cas fins al termini establit en la notificació de concessió de l'ajuda quan es tracte de projectes que per la seua complexitat requerisquen un termini distint, hauran de presentar:  
a. Quan es tracte de subvencionar inversions que requerisquen projecte visat pel Col·legi Oficial a què pertanga el tècnic, la justificació de la despesa consistirà en el certificat d'obra expedit pel dit tècnic competent i, en cas de no requerir el mencionat projecte certificats d'obra, factures i si és el cas altres documents justificatius de la despesa efectuada expedits d'acord amb la normativa i els usos vigents. En ambdós casos s'haurà de presentar igualment documentació acreditativa del pagament.  
b. Quan es tracte d'inversions realitzades per les entitats locals serà suficient a estos efectes la presentació dels corresponents certificats de contracció de la despesa, expedits per l'interventor o el secretari de la corporació, en els quals conste l'acord de reconeixement de l'obligació per l'òrgan competent, acompanyats dels respectius certificats d'obra. A més, si les obres s'executen per administració, el referit certificat haurà de detallar la despesa de personal contractat a este efecte, este haurà de realitzar-se a càrrec del capítol d'inversions, i la despesa de material, que haurà d'acompanyar-se de: còpia compulsada dels contractes subscrits amb els treballadors, documents d'alta i baixa en la seguretat social, nòmines, tc1, tc2 i factures dels proveïdors.  
c. Els beneficiaris, a excepció de les entitats locals, hauran de presentar la documentació acreditativa que es troben al corrent en les obligacions tributàries i davant de la Seguretat Social, que han d'estar vigents en la data de liquidació de les ajudes.  
d. Acreditació, si és el cas, del compliment de les obligacions i condicions que s'hagueren establit en el projecte presentat juntament amb la sol·licitud o en la resolució.  
e. Certificat de direcció i acabament d'obra subscrit per tècnic competent i visat, si és el cas, pel col·legi oficial corresponent, en el qual conste com a titular, el beneficiari de la subvenció (excepte en el cas de certificats parcials d'obra)  
3. Finalitzat el termini de justificació establit en l'apartat 2, una vegada executat el projecte en la seua totalitat, els beneficiaris de l'ajuda hauran de presentar en un termini de sis mesos l'autorització d'explotació corresponent de la instal·lació elèctrica objecte de subvenció.  
Article 12. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta basant-se en el que disposa el títol II de Llei 38/2003, General de Subvencions.  
En la tramitació del procediment es garantirà, en tot cas, el dret de l'interessat a l'audiència.  
DISPOSICIÓ ADDICIONAL  
Única  
En cas d'empreses, comunitats de regants, cooperatives i companyies elèctriques estes ajudes estan sotmeses als requisits establits en el Reglament (CE) 1998/2006 de la Comissió Europea, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.   
Així, l'import de les presents ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors.  
DISPOSICIONS FINALS  
Primera  
Es faculta el director general d'Energia per a dictar les disposicions i adoptar les mesures que considere oportunes per al desplegament i aplicació del que disposa la present orde.  
Segona  
La present orde entrarà en vigor el dia que es publique en el Diari Oficial de la Comunitat Valenciana.  
València, 23 de gener de 2008  
El conseller d'Infraestructures i Transport  
Mario Flores Lanuza.